На основу члана 44. Закона о социјалној заштити („Службени гласник РС“, бр. 24/2011 и 117/2022 – одлука Уставног суда) и члана  40. став 1. тачка 7) Статута општине Љубовија („Службени лист општине Љубовија“, бр. 3/2019), Скупштина општине Љубовија, на седници одржаној дана _____________, доноси
ОДЛУКУ
О ОБЕЗБЕЂИВАЊУ И ПРУЖАЊУ УСЛУГЕ ЛИЧНИ ПРАТИЛАЦ ДЕТЕТА
I. УВОДНЕ ОДРЕДБЕ
Предмет уређивања

Члан 1
Овом одлуком уређују се услови и начин обезбеђивања и пружања услуге лични пратилац детета, сврха и садржина услуге, корисници услуге, трајање услуге, поступак за одлучивање о коришћењу услуге, одбијање захтева за коришћење услуге и право на жалбу, обезбеђивање услуге, стандарди услуге, извор финансирања, трошкови  и цена услуге лични пратилац детета.
Сви термини употребљени у овој одлуци, а који имају родно значење, изражени у граматичком мушком роду, подразумевају природни мушки и женски пол лица на који се односе.
Сврха услуге
Члан 2
Сврха услуге лични пратилац детета је пружање детету одговарајуће индивидуалне практичне подршке ради укључивања у редовно школовање и активности у заједници, у циљу успостављања што већег нивоа самосталности детета. 
Садржина услуге

Члан 3
Активности личног пратиоца детета планирају се и реализују у складу са индивидуалним потребама детета у кретању, одржавању личне хигијене, храњењу, облачењу и комуникацији са другима, што укључује:
1)  помоћ код куће у облачењу, одржавању личне хигијене (умивање, чешљање, прање зуба), при храњењу (припрема и сервирање лакших оброка, храњење или помоћ у коришћењу прибора и сл.), припрема књига и опреме за вртић односно школу, 

2)  помоћ у заједници што укључује:


-  помоћ у коришћењу градског превоза (улазак и излазак из средстава превоза, куповина карте и сл),


- помоћ у кретању (оријентација у простору, уколико је дете са оштећењем вида, гурање колица или коришћење других помагала),


-  одлазак на игралишта односно места за провођење слободног времена (подршка у игри, подршка и посредовање у комуникацији и сл.), укључујући културне или спортске активности и друге сервисе подршке,
-помоћ током остваривања васпитно-образовног рада, уз сагласност предшколске установе односно школе, током наставе или продуженог боравка, извођења наставе у природи,  ваннаставних активности, излета или екскурзија и
-  подршка током праћења он-лине наставе у кућним условима.
II. КОРИШЋЕЊЕ УСЛУГЕ

Корисници услуге
Члан 4
Услуга лични пратилац обезбеђује се детету са инвалидитетом односно са сметњама у развоју, коме је потребна подршка за задовољавање основних потреба у свакодневном животу и кретању, одржавању личне хигијене, храњењу, облачењу и комуникацији са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.
Корисници услуге лични пратилац су лица из става 1. овог члана која имају пребивалиште на територији општине Љубовија.
Трајање услуге

 Члан 5
Услуга личног пратиоца пружа се почев од датума који је одредио пружалац услуге, у обиму до 40 часова недељно, у складу са процењеним потребама корисника.
Услуга личног пратиоца не обезбеђује се за време летњег и зимског распуста, као ни за време државних и верских празника.

Решењем Центра за социјални рад услуга може престати пре рока утврђеног индивидуалним планом у случају престанка потребе корисника за услугом, као и у случајевима нарушеног поверења и личног односа између детета и личног пратиоца, затим угрожености интегритета и достојанства детета, личног пратиоца, стручних радника и других корисника услуге, изазваних вербалном или физичком агресијом, одбијањем сарадње, занемаривањем потреба детета, насилног или непримереног понашања и из других оправданих разлога. 
Предлог за престанак услуге пре рока утврђеног индивидуалним планом подноси родитељ, односно старатељ односно хранитељ детета или пружалац услуге са детаљним образложењем разлога за престанак коришћења услуге, о чему Центар за социјални рад „Љубовија“ Љубовија одлучује решењем.
Одлучивање о коришћењу услуге
Члан 6
Родитељ, односно старатељ односно хранитељ детета подноси захтев за коришћење услуге личног пратиоца Центру за социјални рад „Љубовија“ Љубовија, који о захтеву одлучује решењем.
Приликом утврђивања испуњености услова за коришћење услуге из члана 4. ове одлуке, Центар за социјални рад „Љубовија“ ће ценити породични статус домаћинства, при чему ће предност имати деца која су корисници права на додатак за помоћ и негу другог лица и права на увећан додатак на помоћ и негу другог лица, деца из породица у којима живи више деце са инвалидитетом односно сметњама у развоју, затим деца из једнородитељских породица и деца корисника новчане социјалне помоћи.
Решење о одбијању захтева и право на жалбу
Члан 7
Центар за социјални рад „Љубовија“ Љубовија донеће решење којим се одбија захтев за коришћење услуге лични пратилац у случају неиспуњења услова за коришћење услуге из члана 4. ове одлуке.
Против решења донетог у првом степену којим се одбија захтев, странка има право жалбе у року од 15 дана од дана пријема решења. 

Жалба се подноси Општинском већу општине Љубовија, као другостепеном органу, а преко Центра за социјални рад „Љубовија“ Љубовија.
Одлуку о жалби из става 3. овог члана доноси Општинско веће општине Љубовија у року од 30 дана од дана подношења уредне жалбе.
III. ОБЕЗБЕЂИВАЊЕ УСЛУГЕ
Пружалац услуге
Члан 8
Услуга лични пратилац набавља се од пружаоца услуга социјалне заштите који је за то лиценциран, у складу са законом којим се уређују јавне набавке, законом којим се уређује социјална заштита и прописима донетим за њихово спровођење.

Уговор о пружању услуге
Члан 9
Међусобни односи општине Љубовија и пружаоца услуге из члана 8. ове одлуке, регулишу се уговором о пружању услуге, којим се дефинишу: предмет уговора, вредност уговора, трајање уговора, права и обавезе општине као наручиоца услуге и права и обавезе пружаоца услуге, интерна евалуација пружене услуге, извештавање, решавање спорова и друга питања.
Стандарди услуге
Члан 10
Пружалац услуге пружа услугу лични пратилац у складу са прописаним:
· заједничким минималним структуралним стандардима за пружање услуге, којима су утврђени инфраструктурни, организациони и кадровски услови за пружање услуге; 

· заједничким минималним функционалним стандардима за пружање услуге, којима су утврђене вредносне, квантитативне и квалитативне димензије стручних поступака и
· посебним минималним структуралним стандардима за пружање услуге лични пратилац који подразумевају да пружалац услуге има најмање једног стручног радника, а да непосредну услугу пружа сарадник- лични пратилац.
Стручни радник и сарадник-лични пратилац морају имати завршену обуку по акредитованом програму за пружање услуге личног пратиоца.

Сарадник – лични пратилац не може бити члан породичног домаћинства у коме живи корисник, сродник у правој линији, као ни брат ни сестра, односно брат ни сестра по оцу или мајци корисника.
Уколико је корисник услуге лице са специфичним здравственим тешкоћама, пружалац услуге ће обезбедити личног пратиоца са одговарајућим знањем о адекватном поступању у изненадним ситуацијама изазваним здравственим стањем корисника услуге.
IV. ФИНАНСИРАЊЕ УСЛУГЕ
Извори финансирања
Члан 11
Услуга лични пратилац финансира се из:
· буџета општине Љубовија;
· наменских трансфера;
· донација и поклона и
· других извора, у складу са законом.

Трошкови и цена услуге
Члан 12
Кроз поступак јавне набавке којим општина Љубовија набавља услугу социјалне заштите (лични пратилац) од пружаоца услуге дефинисани су критеријуми и мерила за утврђивање цене конкретне услуге.
Средства за накнаду трошкова услуге обезбеђују се у буџету општине Љубовија.
 Учешће корисника у плаћању цене услуге

Члан 13
Корисници услуге лични пратилац не сносе трошкове услуге, нити учествују у плаћању цене услуге.
V. ЗАВРШНА ОДРЕДБА

Ступање на снагу
 Члан 14 
Ова одлука ступа на снагу осмог дана од дана објављивања у „Службеном листу општине Љубовија“.
СКУПШТИНА ОПШТИНЕ ЉУБОВИЈА

Број: 

                                                                                                 Председник Скупштине

                                                                                              __________________________
                                                                                                           Новица Панић
